Informācija medijiem  
14.02.2020.

**20. februārī "Maini dzīvi, domā plašāk!" Milzkalnē**

Jaunatnes starptautisko programmu aģentūra (JSPA) aicina jauniešus un jaunatnes darbā iesaistītos piedalīties bezmaksas informatīvā seminārā “Maini dzīvi, domā plašāk!”, kas norisināsies 20. februārī no plkst. 13:00 līdz 17:00 Milzkalnē, “Šlokenbekas muižā”.

Semināra laikā jaunieši un jaunatnes darbā iesaistītās atbalsta personas uzzinās ne tikai par programmu “Erasmus+: Jaunatne darbībā” un “Eiropas Solidaritātes korpuss” projektu iespējām, bet arī tiks aicināti uz atklātu sarunu ar Sintiju Bērziņu, kura neraugoties uz ikdienas izaicinājumiem ir kļuvusi par aktīvu sabiedrības locekli, kas dalās ar uzkrāto pieredzi gan ar jauniešiem, gan jaunatnes darbā iesaistītajiem.

Sintija pati pārvietojas ratiņkrēslā un neformālajā izglītībā darbojas jau kopš 2005. gada. Viņa piedalījusies vairākos projektos Eiropā un Japānā gan kā dalībniece, gan kā to organizatore un neformālās izglītības vadītāja. Pārsvarā Sintijai interesē iekļaujoši projekti un māksla. Kā viņa pati saka, viņas superspējas ir māksla. Viņas moto: "Ja varu es, tad vari arī tu!" Aktivitātē vari sagaidīt iedvesmojošus un iedrošinošus pieredzes stāstus, un radošu darbošanos.

**Seminārā aicināti piedalīties:**

1. Projektu potenciālie īstenotāji: jaunatnes darbinieki, skolotāji, vadītāji, sociālie darbinieki, lēmumu pieņēmēji – paredzētas aktivitātes par projektu veidiem, atbalsta mehānismiem jaunatnes projektu īstenošanai, ietekmi, prakses piemēriem u.c.

2. Jaunieši vecumā no 13 līdz 30 gadiem – paredzētas atraktīvas aktivitātes, izmantojot neformālās izglītības metodes, reālos pieredzes stāstus un darbošanos ar savām idejām.

Pasākuma norises vieta ir pieejama cilvēkiem ar kustību traucējumiem. Dalībniekiem, kuriem nepieciešama asistenta vai tulka klātbūtne, tā tiks nodrošināta, norādot īpašās vajadzības dalībnieka pieteikumā.

**Semināriem aicinām pieteikties tiešsaistē:**

http://ejuz.lv/engureiedvesma

Eiropas Komisija ir izstrādājusi starptautisku iniciatīvu “Network of Role Models”, kuras mērķis ir iedvesmot jaunieti līdzdarboties, mazināt atstumtību, radikalizāciju, kā arī veicināt sociālu iekļaušanu, aktīvu pilsoniskumu un piederību Eiropas vērtībām, radot vietu nopietnām un nenopietnām sarunām ar iedvesmas personām (Role Models).

Latvijā Eiropas Komisijas izstrādāto iniciatīvu jauniešiem īsteno JSPA. Informācija par plānotajiem pasākumiem un to norises vietām būs pieejama [www.jaunatne.gov.lv](http://www.jaunatne.gov.lv).

**Par Jaunatnes starptautisko programmu aģentūru**

JSPA darbojas kopš 1999. gada. Tā ir izglītības un zinātnes ministra pakļautībā esoša tiešās pārvaldes iestāde, kuras mērķis ir veicināt jauniešu aktivitāti un mobilitāti, līdzdalību jaunatnes brīvprātīgajā darbā, neformālās izglītības un jaunatnes informācijas programmās un projektos, kā arī veicināt jauniešu neformālo izglītību saistībā ar mūžizglītību.

JSPA administrē dažādas starptautiskas un nacionālas programmas: “Erasmus+: Jaunatne darbībā”; “Eiropas Solidaritātes korpuss”; Eiropas Komisijas informācijas tīklu jauniešiem Eurodesk, *eTwinning*, Izglītības un zinātnes ministrijas Jaunatnes politikas valsts programmu, Jauniešu garantijas projektu “PROTI un DARI!”.

Plašākai informācijai:

Kintija Bulava  
Jaunatnes starptautisko programmu aģentūras  
Komunikācijas daļas vecākā referente  
Tālr.nr. 67356247  
e-pasts: kintija.bulava@jaunatne.gov.lv